Harvey Elliott

Harvey Scott Elliott (* 4. apríl 2003, Chertsey, Spojené kráľovstvo) je anglický profesionálny futbalista, ktorý hrá na pozícii krídelníka alebo ofenzívneho stredopoliara za anglický klub Liverpool FC a za anglický národný tím do 21 rokov.

Prešiel akadémiou Fulhamu a v septembri 2018 debutoval v A-tíme Fulhamu, keď sa vo veku 15 rokov a 174 dní stal najmladším hráčom, ktorý nastúpil do stretnutia EFL Cupu. V máji 2019 sa vo veku 16 rokov a 30 dní stal najmladším hráčom, ktorý hral v Premier League.

Skorý život 
Elliott sa narodil v Chertsey v grófstve Surrey. Od mladosti sa zaujímal o futbal a od mladosti fandil Liverpoolu. Jeho otec Scott ho učil, aby si osvojil profesionálny prístup k tréningu. V ranom veku sa pripojil k mládežníckej akadémii klubu Queens Park Rangers.

Klubová kariéra

Fulham 
Elliott sa následne presunul do akadémie Fulhamu. V A-tíme Fulhamu debutoval 25. septembra 2018 v treťom kole EFL Cupu na ihrisku Millwallu, keď v 81. minúte vystriedal Floyda Ayitého pri výhre 3:1.  Vo veku 15 rokov a 174 dní sa stal najmladším hráčom v histórii klubu a najmladším hráčom, ktorý kedy nastúpil do stretnutia v tejto súťaži.

4. mája 2019 Elliott debutoval v Premier League, keď v 88. minúte vystriedal Andrého-Franka Zambo Anguissu v zápase proti Wolverhamptonu Wanderers. Zápas Fulham prehral 1:0. Vo veku 16 rokov a 30 dní sa stal najmladším hráčom Premier League v histórii, čím prekonal rekord, ktorý v roku 2007 vytvoril jeho spoluhráč z Fulhamu Matthew Briggs.

Liverpool

Sezóna 2019/20 
Elliott podpísal 28. júla 2019 zmluvu s Liverpoolom za nezverejnenú prestupovú čiastku. V klube debutoval 25. septembra v zápase EFL Cupu proti Milton Keynes Dons. Vo veku 16 rokov a 174 dní sa stal najmladším hráčom, ktorý sa objavil v základnej zostave Liverpoolu v histórii, a druhým najmladším, ktorý nastúpil do súťažného stretnutia, hneď po Jeromemu Sinclairovi. Nasledujúci mesiac sa stal vo veku 16 rokov a 209 dní najmladším hráčom, ktorý nastúpil na zápas na domácom ihrisku Liverpoolu na Anfielde, keď tím v ďalšom kole súťaže EFL Cupu vyhral na penalty 5:4 (po remíze 5:5 po predĺžení) nad Arsenalom.

Svoj debut v Premier League v drese Liverpoolu si odbil 2. januára 2020, keď minútu pred koncom vystriedal Mohameda Salaha pri domácom víťazstve 2:0 nad Sheffieldom United.

Elliott podpísal 6. júla 2020 s Liverpoolom svoju prvú profesionálnu zmluvu. Dňa 10. februára 2021 nariadil nezávislý výbor Liverpoolu, aby Fulhamu vyplatil za Elliottov prestup nezverejnenú sumu. Liverpool potvrdil čiastku vo výške 1,5 milióna libier plus 2,8 milióna libier na bonusoch. Táto čiastka bola pre vtedy šestnásťročného hráča rekordná.

Hosťovanie do Blackburn Rovers 
V októbri 2020 sa Elliott pripojil k anglickému klubu Blackburn Rovers na sezónne hosťovanie. Za Blackburn Rovers debutoval v lige 21. októbra pri vonkajšej prehre 3:1 nad Watfordom. Svoj prvý gól za klub strelil 24. októbra pri vonkajšej výhre 4:0 proti Coventry City.

V apríli 2021 bol Elliott nominovaný na cenu EFL Young Player of the Season, ktorú nakoniec získal hráč Readingu Michael Olise. Sezónu 2020/21 zakončil s bilanciou 7 gólov a 11 asistencií. Do Liverpoolu sa vrátil po skončení sezóny EFL Championship v máji 2021.

Sezóna 2021/22 

Elliott podpísal 9. júla 2021 s Liverpoolom novú dlhodobú zmluvu. 12. septembra si Elliott vykĺbil členok v súboji s obrancom Leedsu United Pascalom Struijkom pri ligovej výhre 3:0. Po tomto zranení Liverpool potvrdil, že Elliott bude musieť podstúpiť operáciu.  14. septembra Elliott v Londýne podstúpil úspešnú operáciu.

Elliott sa vrátil do zostavy Liverpoolu 6. februára 2022 v zápase štvrtého kola FA Cupu proti Cardiffu City, kedy nastúpil ako striedajúci hráč v 58. minúte a strelil svoj prvý gól za Liverpool pri víťazstve Liverpoolu 3:1.

Dňa 16. februára 2022 debutoval v Lige majstrov, keď bol zaradený do základnej zostavy vo vyraďovacej fáze proti talianskemu klubu Inter Miláno. Odohral 60 minút, potom ho vystriedal Naby Keïta.

Sezóna 2022/23

27. augusta 2022 strelil Harvey svoj prvý gól v Premier League za Liverpool pri výhre 9:0 nad AFC Bournemouth.

Reprezentačná kariéra 
Elliott bol prvýkrát povolaný do anglického tímu do 17 rokov v októbri 2018. Nasledujúci mesiac strelil svoj prvý gól na tejto vekovej úrovni, a to proti Írsku.

Elliott debutoval za tím do 21 rokov 25. marca 2022 pri výhre 4:1 nad Andorrou v priateľskom zápase na štadióne Dean Court.

Úspechy

Klubové

Liverpool 
 EFL Cup: 2021/22
 Superpohár UEFA: 2019
 Majstrovstvá klubov: 2019

Reprezentačné

Anglicko U17 
 Sýrenka Cup: 2019

Referencie

Zdroj 

Anglickí futbalisti
Hráči Blackburn Rovers FC
Hráči Liverpool FC
Hráči Fulham FC
Hráči FA Premier League
Futbaloví stredopoliari
Anglickí národní futbalisti do 21 rokov